Huurmoord op boer: Verpleegster en profeet kry borgtog | Netwerk24
Huurmoord op boer: Verpleegster en profeet kry borgtog
Deur Alzane Narrain 28 Oktober 2019 16:24
’n Verpleegster van Bloemfontein en haar profeet wat by die beweerde huurmoord op haar man betrek is, is in die landdroshof in die stad op borgtog van altesame R30 000 vrygelaat.
Landdros Ryan Ishmail het Maandag in sy uitspraak in Kelebogile Louisa Mokoena (51) en Elvis Galeboe (31), ’n “profeet” van die Livingston Revival Ministries, se aansoek om borgtog gesê hulle het bewys dit is in belang van geregtigheid dat hulle op borgtog uit moet wees.
Elvis Galeboe (voor, links in die beskuldigdebank) met ’n vorige verskyning in die Bloemfonteinse landdroshof. Foto: Alzane Narrain
Hulle word daarvan aangekla dat hulle saam gekonkel het om Mokoena se man, Ntau Mokoena (51), in Julie in sy huis in Fichardtpark te vermoor.
Galeboe word glo as die middelman tussen Mokoena en die huurmoordenaars beskou.
Kelebogile Louisa Mokoena met ’n vorige verskyning in die Bloemfonteinse landdroshof. Foto: Alzane Narrain
Ishmail sê die staat het nie voldoende redes aan die hof verskaf waarom hulle in aanhouding moet bly nie.
Hy sê die staat het Galeboe se vrylating teengestaan omdat hy by soortgelyke moorde betrokke is.
“Die staat beweer staatsgetuies is vermoor, maar hy is nooit vir dié moorde vervolg nie. Hy is nooit in hegtenis geneem en aangekla nie.”
Die staat kan nie dié misdade teen Galeboe gebruik as hulle hom nooit daarvoor vervolg het nie, sê Ishmail.
Hy sê daar is geen getuienis voor hom dat Mokoena en Galeboe nie hul verhoor sal bywoon nie.
Ishmail het Mokoena op borgtog van R20 000 vrygelaat en Galeboe op R10 000. Hul verhoor is tot volgende jaar uitgestel.
Adv. Tumelo Ramatlakane het aangekla.
* Die vermeende huurmoordenaars is nog op vrye voet.
Ntau MokoenaFoto: FACEBOOK
Meer oor: Kelebogile Louisa Mokoena | Bloemfontein | Verpleegster | Borgtog | Hof | Profeet | Huurmoord
‘Huurmoord’: Landdros wil meer weet oor staat se saak
2 gevang ná moord op Greytown-pensioenaris